ပꧤသ်သရဝိမႃၼဝတ်ထု၊ ၼၢင်းၽီ လူႇမွၵ်ႇလႄႈ ၼမ်ႉဢွႆႈၵႅင်ႈ တီႈၸဝ်ႈမွၵ်ႉၵလၢၼ်ႇ



2. ပꧤသ်သရဝိမႃၼဝတ်ထု၊ ၼၢင်းၽီ လူႇမွၵ်ႇလႄႈ ၼမ်ႉဢွႆႈၵႅင်ႈ တီႈၸဝ်ႈမွၵ်ႉၵလၢၼ်ႇ
 697။ ၼၢင်းၽီ ဢၼ်မီး ဢူဢၢႆသၢႆငဝ်း ႁိူဝ်ႈလႅင်းမၢပ်ႈမိပ်ႈ၊ ဢၼ်ၼုင်ႈသိူဝ်ႈၶူဝ်း သီလႅင်ႁၢင်ႈလီ၊ ဢၼ်မီး တူဝ်လီႁၢင်ႈသႅၼ်ႈ မိူၼ်ၼင်ႇ ဢဝ်ၸၼ်းၵူး လုပ်ႈတႃးဝႆႉ၊ ဢၼ်မီးဢူၽုင်းယႂ်ႇသေ မႃးဝႆႈၵဝ်ယူႇၼႆႉ မႂ်းၼၢင်း ပဵၼ်ၽႂ် ၼေႃး။
 698။ ပလၢင်ႇ တီႈၼင်ႈမႂ်းၼၼ်ႉ ၵႃႈၶၼ်ယႂ်ႇလိူဝ်တႄႉယဝ်ႉ။ ဢဝ်ရတၼႃႇၵႅဝ်ႈသႅင် ၵူႈပိူင်ပိူင်(ဢၼ်ႁၢင်ႈ ၶိူင်ႈဝႆႉၼၼ်ႉၵေႃႈ) လၢၵ်ႇလၢႆးတႄႉ တႄ.ယဝ်ႉ။ လီၵေႃႈ လီႁၢၼ်ႉၸႂ်တႄႉယဝ်ႉ။ မႂ်းၼၢင်း ဢၼ်ၼင်ႈဝႆႉယူႇၼိူဝ်ႈ ပလၢင်ႇၼၼ်ႉ ႁၢင်ႈၽၢင်ၶိုၵ်ႉတွၼ်း မိူၼ်ၼင်ႇ ၸဝ်ႈၶုၼ်ဢိၼ်း ဢၼ်မီးယူႇ တမ်ႈတီႈ သူၼ်သိူဝ်းၼၼ်ႇတဝၼ်ႇၼၼ်ႉယဝ်ႉ။ 
 699။ ၼၢင်းၽီလီဢိူၺ်း ၸၢတ်ႈၵွၼ်ႇ မႂ်းၼၢင်းလႆႈႁဵတ်း (သုၸရိတ်ႈ)မဵဝ်းလႂ်မႃးၼေႃး၊ ၼၢင်းၽီ တမ်ႈတီႈ မိူင်းၽီၼႆႉ မႂ်းၼၢင်း လႆႈမႃးၸၢမ်ႇပူၺ်ႈလူၺ်ႈ ၽွၼ်းလီၵုသူဝ်ႇဢၼ်လႂ်ၼေႃး။ ၽွၼ်းလီဢၼ်ၼႆႉ ပဵၼ်ၽွၼ်းလီ ၵၢမ်ႇၵုသူဝ်ႇဢၼ်လႂ်ၼေႃး။ ၵဝ်ထၢမ်မႂ်းယဝ်ႉ။ တွပ်ႇပၼ်လႄႈ (ၼႆ ၸဝ်ႈမွၵ်ႉၵလၢၼ်ႇ ထၢမ်ၵႂႃႇယဝ်ႉ)။
 700။ ၸဝ်ႈႁဝ်းတီႈၶႃႈ မိူဝ်ႈၽွင်းတိုၵ်ႉ တုင်းသွမ်းယူႇၼၼ်ႉ ၶႃႈၼၢင်းလႆႈဢဝ် မွၵ်ႇလႄႈသင်၊ ၼမ်ႉဢွႆႈၵႅင်ႈ လႄႈသင် လူႇတၢၼ်းပၼ် ၸဝ်ႈႁဝ်းတီႈၶႃႈဢေႃႈ။ တမ်ႈတီႈ မိူင်းၽီၼႆႉ ၶႃႈၼၢင်း လႆႈမႃးၸၢမ်ႇပူၺ်ႈလူၺ်ႈ ၽွၼ်းလီ ဢၼ်ၼၼ်ႉတီႈၶႃႈဢေႃႈ။
 701။ ၸဝ်ႈႁဝ်းတီႈၶႃႈ ၶႃႈၼၢင်းၼႆႉ ၶိုၼ်းလႆႈၼႅင်ၸႂ် မႆႈၸႂ်ၶိုၼ်းယူႇဢေႃႈ။ ယွၼ်ႉပိူဝ်ႈ မီးမႃး တၢင်းယူပ်ႈ ယွမ်းလႄႈ လႆႈၶၢၼ်ၸႂ်ယူႇဢေႃႈ။ တြႃးဢၼ်ၸဝ်ႈႁဝ်းႁေႃးၼၼ်ႉ ၶႃႈၼၢင်း ဢမ်ႇလႆႈထွမ်ႇမႃးတီႈၶႃႈ။
 702။ ၸဝ်ႈႁဝ်းတီႈၶႃႈ ၵွပ်ႈပိူဝ်ႈ လွင်ႈတၢင်းၼင်ႇၼႆသေ ႁႂ်ႈၶႃႈၼၢင်း လႆႈဝႆႈလဝ်ႈထိုင် တမ်ႈတီႈ ၸဝ်ႈႁဝ်း သေၵမ်းၶႃႈ။ ၵူၼ်းၵေႃႉၼၼ်ႉၸမ်ႉ ၵိုင်ႇလီပဵၼ် ၵေႃႉလီဢီးလူ ပႂ်ႉပႃးယူႇယဝ်ႉ။ ႁႂ်ႈၵူၼ်းၵေႃႉၼၼ်ႉ တိုဝ်းၵမ်ၸွမ်း ၼင်ႇတြႃး ဢၼ်ၽြႃးပဵၼ်ၸဝ်ႈ ႁေႃးမႃးၼၼ်ႉတႃႉ။
 703။ ၸဝ်ႈႁဝ်းတီႈၶႃႈ ၽီမၢင်ၸိူဝ်းၼႆႉ တမ်ႈတီႈၽြႃးရတၼႃႇလႄႈသင်၊ တြႃးရတၼႃႇလႄႈသင်၊ သင်ႇၶႃႇရတၼႃႇလႄႈသင် ၶဝ်မီးၸႂ်သတ်ႉထႃႇတြႃးသေ ယုမ်ႇယမ်ဢေႃႈ။ ၽီၸိူဝ်းၼၼ်ႉ လွင်ႈဢႃႇယုလႄႈသင်၊ လွင်ႈၸိုဝ်ႈလိုဝ်းလင်လႄႈသင်၊ လွင်ႈဢလုမ်ဢလၢင်းလႄႈသင်၊ လွင်ႈႁၢင်ႈၽၢင်ၶိုၵ်ႉလႄႈသင် ၶဝ်တွၼ်းလိူဝ်သေ ၶႃႈၼၢင်းဢေႃႈ။
 704။ ၽီတၢင်ႇၸိူဝ်းၸိူဝ်းၼၼ်ႉ လွင်ႈတၼ်းၶူဝ်းလႄႈသင်၊ လွင်ႈႁၢင်ႈၽၢင်လႄႈသင် ၶဝ်တွၼ်းလိူဝ်သေ ၶႃႈၼၢင်းဢေႃႈ။ ဝိသဵတ်ႇမၼ်း ၶဝ်ၽုင်းတၼ်းၶူဝ်းယႂ်ႇဢေႃႈ (ၼႆ တွပ်ႇၵႂႃႇယူႇယဝ်ႉ)။
ပꧤသ်သရဝိမႃၼဝတ်ထု ႁူဝ်သွင် သုတ်းယဝ်ႉ။

ၽိုၼ်ဢိင်

!Main category
ပိူင်ထၢၼ်ႈ:ဝိမႃႇၼဝတ်ႉထု